Per Ørum Jørgensen (KF), 2006-01-19:
I Det Konservative Folkeparti er vi jo som bekendt ikke bange for at sige, at det går ufattelig godt.
Jeg vil næsten gå så langt som til at sige, at det går bedre end ufattelig godt, og jeg vil egentlig også gerne takke ministeren for at have taget initiativ til denne redegørelse, som vi i Det Konservative Folkeparti kun kan bakke op om.
Redegørelsen sætter fokus på en lang række problemstillinger og understreger også, at regeringen er opmærksom på de udfordringer, som vedrører os alle, for at sikre familierne i Danmark de bedst mulige vilkår.
Det at være en del af en familie er jo et privilegium, der følger os fra vugge til grav, et udgangspunkt og en base, som er helt central og vital for det enkelte menneskes udvikling, perspektiv og dannelse.
Det kan virke paradoksalt, at selv om udgangspunktet rummer tilfældighedernes præg, så bliver familien det naturlige, det nære, det trygge fællesskab for langt de fleste mennesker.
Familien er samfundets vigtigste kulturbærer.
Det er det sted, hvor vi får en ansvarsfuld livsopgave med at præge og tage vare på vores børn, når vi bliver forældre.
Det er det sted, hvor vi får mulighed for at viderebringe de gode og de dårlige erfaringer, som livet bringer, når vi bliver ældre.
Man kan ikke længere tale om en traditionel familieform som en formel, hvorfra lovgivningen skal tage sit udgangspunkt.
For os Konservative er det væsentligt at tilrettelægge vores politik på en sådan måde, at der tages hensyn til de forskellige familiemønstre.
Familiepolitikken bør indrettes på en sådan måde, at der er gode rammer for alle, uanset om det er familien med far, mor og børn, den enlige forælder eller den sammenbragte familie.
Familiepolitikken bør indrettes på en sådan måde, at der er den rette balance og ansvarsfordeling imellem den enkelte familie og det offentlige.
Familiepolitikken bør indrettes på en sådan måde, at det altid er barnets tarv, der vejer tungest, uanset om vi taler pasningstilbud, undervisning, sociale ordninger, adoption, samværsspørgsmål osv.
Familiepolitikken bør indrettes på en sådan måde, at der tages hensyn til, at den enkelte familie får mulighed for at skabe sammenhæng i hverdagen mellem arbejdsliv og familieliv.
Familiepolitikken bør indrettes på en sådan måde, at der tages hensyn til de svageste i samfundet, at de, der falder ved siden af i det lotterispil, som livet nu engang er, får redskaber og perspektiv til at skabe en tilværelse ud fra de drømme og visioner, som de rummer.
Den enkelte familie bør respekteres i en sådan grad, at man fra det offentliges side ikke udvander forældreansvaret.
For os Konservative
betyder det f.eks., at det skal have en konsekvens, hvis man som forældre kan leve op til forældreansvaret, men ikke vil.
De forældre skal mærke en konsekvens.
Det kan være i aftaler om at følge deres børn i skole, hvis børnene har for meget fravær, eller hvis børnene er ved at påbegynde en kriminel løbebane og forældrene ser passivt til.
Andre eksempler på, hvor forældreansvaret kan blive udvandet, er, hvis oppositionen får gennemført ønsket om, at det offentlige skal sørge for børnenes madpakker, i stedet for at det er forældrene.
Vi Konservative bidrager ikke til den glidebane, men mener derimod, at man politisk bør stimulere og fastholde forældrene på deres ansvar.
Udgangspunktet i den konservative familiepolitik vil altid være: Hvad tjener barnet bedst?
Vi har i årevis talt om at styrke fagligheden i folkeskolen, ikke for at straffe eleverne, men for at sikre, at alle uanset udgangspunkt får nøglen til de rette kompetencer og muligheder og på den baggrund kan sikre sig et perspektiv for fremtiden.
Vi mener endvidere, at barnets tarv må være det altoverskyggende princip i sager om f.eks. forældremyndighed og samvær, at man sikrer, at børnene ikke bliver gidsler i en rettighedskamp mellem kønnene, at hensynet til barnets hverdag og trivsel må veje tungest, når forældrene er splittede.
Vi lever i en ofte hektisk hverdag, hvor det kan være svært for mange at få sammenhæng mellem familie- og arbejdsliv.
Vi Konservative ønsker at sikre en solid ramme, så karriere og familieliv ikke bliver modsætninger, at familierne får valgmuligheder, gode ordninger i forbindelse med barsel og stærke pasningstilbud.
Den fleksible barselorlov er et godt eksempel herpå, og vi ser med forventning frem til, at Familie- og Arbejdslivskommissionen kommer med flere konkrete bud på, hvordan vi også i fremtiden kan bidrage til, at hverdagen hænger sammen.
De fleste familier i Danmark har gode kår, men desværre er der familier, hvor hverdagen er ekstra svær.
Sociale problemer af forskellig art betyder, at ikke alle børn får den bedste start på livet.
Vi har en fælles forpligtelse til at drage omsorg for de udsatte børn.
Vi har en fælles forpligtelse til at intensivere kampen mod den negative sociale arv.
Vi Konservative er stolte over, at vi er med i en regering, der i handling tager denne udfordring alvorligt.
Der er allerede søsat adskillige initiativer fra regeringens side, som det har været nævnt flere gange i debatten, senest med aftalen om at hæve kvaliteten i pasningstilbuddene, hvor der er sat særligt fokus på de udsatte børn og deres muligheder.
Vi har i dagspressen i dag kunnet se, at mange kommuner desværre ikke er sig deres ansvar bevidst, når børn er udsat for omsorgssvigt.
Vi mener, at meget af svaret ligger i anbringelsesreformen, hvis primære formål er at sikre bedre og tidligere anbringelser uden for hjemmet for små børn udsat for omsorgssvigt.
Reformen vil også give mulighed for at anvende netværksanbringelse for større børn.
Formålet er jo netop at sætte tidligt ind og hjælpe udsatte børn.
Redskaberne er der, kommunerne må altså nu være modigere og i højere grad fokusere på barnets tarv.
Det virker helt forkert, at børn, der er ofre for f.eks. voldelige forældre, selv opsøger myndighederne for at få hjælp, og at der så ikke sker noget.
Det er altså et svigt fra myndighedernes side og vil for barnet blot blive føjet til rækken af svigt.
Det kan vi simpelt hen ikke være bekendt i et moderne Danmark.
Så vil jeg også gerne i relation til debatten her få aflivet den myte fra Socialdemokraternes side om, at vi har skåret kraftigt ned på pasningstilbuddene.
Det passer ikke, tværtimod er der flere penge til det enkelte barn i vores pasningstilbud.
Nej, det, der er alvorligt, når det kommer dertil, er faktisk grønne afgifter og andre skatter, som netop rammer rigtig skævt i vores samfund, som rammer de svageste.
Det var, hvad vi så under den tidligere regering, men vi har altså en ny linje i den her regering.
Vi har sat skatten ned, og vi har et skattestop, og der er altså ingen grønne afgifter, der vender den tunge ende nedad.
De stiger ikke under den nuværende regering.
Så har kontanthjælpsloftet også været inde i den her debat i flere sammenhænge.
Jeg mener, det er sådan – nu må man undskylde mig, hvis jeg husker forkert – at både Socialdemokratiet og Det Radikale Venstre deltager i forliget, der hedder »Flere i arbejde«, og også derfor har støttet kontanthjælpsloftet.
Grundlæggende er vi meget positive over for de mange initiativer, som den her regering har skabt på familieområdet.
Der er kommet ekstra fokus på det her område, og vi glæder os også over den debat, vi har her i dag.